b'\n_START_ARTICLE_\nHelloween\n_START_SECTION_\nPrv\xc3\xa9 roky a prv\xc3\xbd album (1984\xc2\xa0\xe2\x80\x93\xc2\xa01986)\n_START_PARAGRAPH_\nHelloween vznikol v roku 1984 v Hamburgu (Nemecko). P\xc3\xb4vodn\xc3\xa1 zostava bola \xe2\x80\x93 Kai Hansen \xe2\x80\x93 spev a gitara, Michael Weikath \xe2\x80\x93 gitara, Markus Grosskopf \xe2\x80\x93 basov\xc3\xa1 gitara a Ingo Schwichtenberg \xe2\x80\x93 bicie. Ten rok kapela podp\xc3\xadsala zmluvu s Noise Records a nahrala dve piesne pre kompil\xc3\xa1ciu s n\xc3\xa1zvom Death Metal. Kompil\xc3\xa1cia obsahovala kapely Hellhammer, Running Wild, a Dark Avenger. Dve skladby boli "Oernst of Life" od Weikatha a Hansenove "Metal Invaders" v r\xc3\xbdchlej\xc5\xa1iej verzii._NEWLINE_Helloween nahral a vydal svoj prv\xc3\xbd album v roku 1985. Bol to EP-album a obsahoval 5 skladieb. V tom istom roku Helloween vydal svoj prv\xc3\xbd \xc5\xa1t\xc3\xbadiov\xc3\xbd album Walls Of Jericho. Po\xc4\x8das nasleduj\xc3\xbaceho turn\xc3\xa9 mal Kai Hansen  probl\xc3\xa9my spieva\xc5\xa5 a s\xc3\xba\xc4\x8dasne hra\xc5\xa5 na gitaru. Z tohoto d\xc3\xb4vodu za\xc4\x8dal Helloween h\xc4\xbeada\xc5\xa5 nov\xc3\xa9ho spev\xc3\xa1ka.\n_START_SECTION_\nKeeper Of The Seven Keys (1986\xc2\xa0\xe2\x80\x93\xc2\xa01989)\n_START_PARAGRAPH_\nKapela na\xc5\xa1la 18-ro\xc4\x8dn\xc3\xa9ho spev\xc3\xa1ka Michaela Kiskeho z miestnej kapely s n\xc3\xa1zvom Ill Prophecy. S ich nov\xc3\xbdm spev\xc3\xa1kom v zostave sa Helloween dostali ku gramof\xc3\xb3novej spolo\xc4\x8dnosti International Noise a RCA a  t\xc3\xa1 navrhla spracova\xc5\xa5 dvojalbum a zavies\xc5\xa5 nov\xc3\xbd line-up. Miesto toho nahrali jeden album, Keeper of the Seven Keys, pt. I, ktor\xc3\xbd bol realizovan\xc3\xbd v roku 1987. V roku 1988 vydal Helloween Keeper of the Seven Keys, pt. II. Helloween nahral s MTV singel "I Want Out". MTV tie\xc5\xbe predstavilo turn\xc3\xa9 s Helloweenom a thrash-metalovej skupiny Exodus na podporu kapely Anthrax. T\xc3\xa1to kapela napokon dosiahla svetov\xc3\xa9ho \xc3\xbaspechu. Po vydan\xc3\xad Keeper of the Seven Keys Part 2 skupinu opustil Kai Hansen, Helloween sa stal vraj pr\xc3\xadli\xc5\xa1 ve\xc4\xbek\xc3\xbd na to, aby ho Kai mal pod kontrolou. Hansen n\xc3\xa1sledne zalo\xc5\xbeil vlastn\xc3\xba skupinu Gamma Ray. Skupina potrebovala po Kaiovom odchode nov\xc3\xa9ho gitaristu, naviac ich e\xc5\xa1te \xc4\x8dakalo turn\xc3\xa9 po USA, n\xc3\xa1hradou sa stal Roland Grapow.\n_START_SECTION_\nPink Bubbles Go Ape a Chameleon (1990\xc2\xa0\xe2\x80\x93\xc2\xa01993)\n_START_PARAGRAPH_\nV roku 1990 vy\xc5\xa1iel Michael Kiske s pravdou von, z predaja oboch albumov Keeper of the seven keys nevidela skupina ani cent, rozhodli sa teda zmeni\xc5\xa5 vydavate\xc4\xbestvo, \xc4\x8do v kone\xc4\x8dnom d\xc3\xb4sledku pozmenilo ich \xc5\xa1t\xc3\xbdl. Album Pink Bubbles Go Ape bol vydan\xc3\xbd 11. 3. 1991. Na rozdiel od predch\xc3\xa1dzaj\xc3\xbacich albumov je o nie\xc4\x8do m\xc3\xa4k\xc5\xa1\xc3\xad, postr\xc3\xa1da agres\xc3\xadvne bubnovanie. Po trojro\xc4\x8dnom \xc4\x8dakan\xc3\xad na nov\xc3\xbd album bol po Keeper of the Seven Keys part 2 tento album pre fan\xc3\xba\xc5\xa1ikov miernym sklaman\xc3\xadm. _NEWLINE_Album Pink Bubbles go ape bol prv\xc3\xbdm albumom bez \xc4\x8dlena p\xc3\xb4vodnej zostavy, ostatn\xc3\xad \xc4\x8dlenovia, ale na Kaia nezabudli a pri po\xc4\x8fakovaniach ho spomenuli:_NEWLINE_" Pozdrav Kaiovi Hansenovi a Gamma ray (Ak chcete m\xc3\xa4kk\xc3\xbd toaletn\xc3\xbd papier, mali by ste \xc3\xads\xc5\xa5 do hotela Gay Boy) ve\xc4\xbea \xc5\xa1\xc5\xa5astia pri novom \xc5\xa1tarte."_NEWLINE_V roku 1993 vy\xc5\xa1iel o porad\xc3\xad \xc5\xa1iesty album Chameleon, ktor\xc3\xbd je v\xc3\xa4\xc4\x8d\xc5\xa1inou fan\xc3\xba\xc5\xa1ikov a aj niektor\xc3\xbdmi \xc4\x8dlenmi skupiny doslova nen\xc3\xa1viden\xc3\xbd. Chameleon vyu\xc5\xbe\xc3\xadva ve\xc4\xbemi ve\xc4\xbea kl\xc3\xa1vesov, postr\xc3\xa1da gitarov\xc3\xa9 s\xc3\xb3la ako napr. v Eagle Fly Free alebo I Am Alive a je pln\xc3\xbd hudobn\xc3\xbdch experimentov, ktor\xc3\xa9 by si nikto pod skupinou menom Helloween nepredstavil. _NEWLINE_V tom \xc4\x8dase mal buben\xc3\xadk Ingo Schwichtenberg ve\xc4\xbek\xc3\xa9 probl\xc3\xa9my s drogami a trpel schizofr\xc3\xa9niou, gitarista Roland Grapow nap\xc3\xadsal pre Inga piese\xc5\x88 Step Out of Hell. _NEWLINE_Po vydan\xc3\xad tohto albumu bol Michael Kiske z kapely vyhoden\xc3\xbd. Existuj\xc3\xba domnienky, \xc5\xbee Michael Weikath, ktor\xc3\xbd vyjadroval svoju nechu\xc5\xa5 k albumu Chameleon, zorganizoval sch\xc3\xb4dzu kapely, o ktorej nedal Kiskemu vopred vedie\xc5\xa5. Ke\xc4\x8f Kiske na sch\xc3\xb4dzu nepri\xc5\xa1iel, Weikath to pou\xc5\xbeil ako z\xc3\xa1mienku, aby mohol Kiskeho zo skupiny vyhodi\xc5\xa5._NEWLINE_Po\xc4\x8das turn\xc3\xa9 k albumu bol kv\xc3\xb4li probl\xc3\xa9mom s drogami a schizofr\xc3\xa9niou zo skupiny vyhoden\xc3\xbd aj buben\xc3\xadk Ingo Schwichtenberg. Jeho probl\xc3\xa9my boli tak\xc3\xa9 v\xc3\xa1\xc5\xbene, \xc5\xbee po\xc4\x8das niektor\xc3\xbdch koncertov za\xc4\x8dal vzlyka\xc5\xa5 tak ve\xc4\xbemi a tak hlasno, \xc5\xbee nebol schopn\xc3\xbd \xc4\x8falej hra\xc5\xa5. Po odchode z Helloweenu mu pon\xc3\xbakol pomocn\xc3\xba ruku Kai Hansen, s\xc4\xbe\xc3\xbabil mu, \xc5\xbee ak bude \xc4\x8dist\xc3\xbd, vezme ho do Gamma Ray (odkia\xc4\xbe odi\xc5\xa1iel buben\xc3\xadk Uli Kusch ktor\xc3\xbd nahradil Inga v Helloweene). Ingo sa \xc5\xa1ance nechopil, pod vplyvom drog a du\xc5\xa1evnej lability sp\xc3\xa1chal v roku 1995 samovra\xc5\xbedu. Hodil sa pod id\xc3\xbace metro v Hamburgu. Ingo bol taktie\xc5\xbe odporcom albumu Chameleon, skladbu Windmill nazval Shitmill.\n_START_SECTION_\nNov\xc3\xbd spev\xc3\xa1k Andi Deris (1994)\n_START_PARAGRAPH_\nV tomto roku sa na Weikathovo pozvanie chopil mikrof\xc3\xb3nu Andi Deris (ex-Pink Cream 69) a tie\xc5\xbe sa stal jedn\xc3\xbdm zo skladate\xc4\xbeov. V tomto roku s n\xc3\xadm nahrali svoj comeback album Master Of The Rings, ktor\xc3\xbd ich op\xc3\xa4\xc5\xa5 vy\xc5\xa1vihol na poz\xc3\xadciu \xc3\xbaspe\xc5\xa1nej skupiny. V roku 1996 vydali album The Time Of The Oath, ktor\xc3\xbd je venovan\xc3\xbd zosnul\xc3\xa9mu Ingovi._NEWLINE_Rok 2000 pozna\xc4\x8dilo vydanie albumu The Dark Ride. Ide o temnej\xc5\xa1\xc3\xad album ako ostatn\xc3\xa9. Po turn\xc3\xa9 s t\xc3\xbdmto albumom sa Weikath, Deris a Grosskopf rozhodli zo skupiny prepusti\xc5\xa5 gitaristu Rolanda Grapowa a Uli Kusch-a. Grapow a Kusch venovali ove\xc4\xbea viac \xc4\x8dasu projektu Masterplan, ako Helloweenu. P\xc3\xadsali priemerne jednu piese\xc5\x88 pre ka\xc5\xbed\xc3\xbd album. Grapowa nahradil Sascha Gerstner a Kusch-a zase Mark Cross._NEWLINE_Album Rabbit Don\'t Come Easy vy\xc5\xa1iel v roku 2003, no Mark Cross bol schopn\xc3\xbd nahra\xc5\xa5 len dve piesne kv\xc3\xb4li zdravotn\xc3\xa9mu stavu. Zvy\xc5\xa1ok bic\xc3\xadch na albume nahral Mikkey Dee (Mot\xc3\xb6rhead). Nahradil ho Stefan Schwarzmann (ex-Accept)._NEWLINE_Stefan Schwarzmann nezdie\xc4\xbeal rovnak\xc3\xbd hudobn\xc3\xbd z\xc3\xa1mer so zvy\xc5\xa1kom skupiny a mal probl\xc3\xa9m s r\xc3\xbdchlym bubnovan\xc3\xadm. Bol nahraden\xc3\xbd buben\xc3\xadkom menom Daniel L\xc3\xb6ble v roku 2005.\n_START_SECTION_\nStabiln\xc3\xa1 zostava (od 2005)\n_START_PARAGRAPH_\nV roku 2005 skupina nahrala a vydala album Keeper Of The Seven Keys: The Legacy, ktor\xc3\xbd bol ocenen\xc3\xbd kritikmi a fan\xc3\xba\xc5\xa1ikmi. Markus Grosskopf vysvetlil vydanie tretieho "Keeper" albumu takto:_NEWLINE_"Niekto z japonsk\xc3\xa9ho vydavate\xc4\xbestva zasrandoval, \xc5\xbee m\xc3\xa1me tak\xc3\xbd siln\xc3\xbd line-up, \xc5\xbee by sme pokojne mohli spravi\xc5\xa5 \xc4\x8fal\xc5\xa1\xc3\xad Keeper album. V tom n\xc3\xa1m vydavate\xc4\xbestvo navrhlo: "Pre\xc4\x8do tak neurob\xc3\xadte?" A my sme sa do toho pustili. Nechceli sme okop\xc3\xadrova\xc5\xa5 star\xc3\xa9 dobr\xc3\xa9 hity a rad\xc5\xa1ej sme sa pustili do nie\xc4\x8doho nov\xc3\xa9ho. Mysl\xc3\xadme si, \xc5\xbee si album to meno zasl\xc3\xba\xc5\xbei."_NEWLINE_Po vydan\xc3\xad albumu nasledovalo turn\xc3\xa9, ktor\xc3\xa9 prinieslo vydanie DVD s menom Keeper of the Seven Keys \xe2\x80\x93 The Legacy World Tour 2005/2006._NEWLINE_Skupina zatia\xc4\xbe dokon\xc4\x8dila album Gambling With The Devil. Vy\xc5\xa1iel v roku 2007._NEWLINE_26. Decembra 2009 vy\xc5\xa1iel kompila\xc4\x8dn\xc3\xbd album Unarmed \xe2\x80\x93 Best of 25th Anniversary v Japonsku. V Eur\xc3\xb3pe vy\xc5\xa1iel 1. Febru\xc3\xa1ra nasleduj\xc3\xbaceho roku. Obsahuje desa\xc5\xa5 najikonickej\xc5\xa1\xc3\xadch piesn\xc3\xad skupiny nahrat\xc3\xbdch v r\xc3\xb4znych hudobn\xc3\xbdch \xc5\xa1t\xc3\xbdloch. Skladba The Keeper\'s Trilogy je dlh\xc3\xa1 17 min\xc3\xbat a kombinuje piesne "Halloween", "Keeper Of The Seven Keys" a "The King for 1000 Years". Nahran\xc3\xa1 bola v Prahe a je na nej po\xc4\x8du\xc5\xa5 sedemdesiat\xc4\x8dlenn\xc3\xbd symfonick\xc3\xbd orchester._NEWLINE_Helloween vydali \xc4\x8fal\xc5\xa1\xc3\xad siln\xc3\xbd album v roku 2010 pod n\xc3\xa1zvom 7 Sinners. 5. apr\xc3\xadla 2010 bolo ozn\xc3\xa1men\xc3\xa9, \xc5\xbee nahr\xc3\xa1vka dosiahla "zlat\xc3\xbd status" v \xc4\x8cesku._NEWLINE_V roku 2012 op\xc3\xa4\xc5\xa5 vydali do \xc5\xa1t\xc3\xbadia, aby nahrali svoj \xc5\xa1trn\xc3\xa1sty album Straight Out Of Hell, ktor\xc3\xbd vy\xc5\xa1iel v roku 2013._NEWLINE__NEWLINE_V okt\xc3\xb3bri roku 2014 bolo ozn\xc3\xa1men\xc3\xa9, \xc5\xbee skupina pracuje na \xc4\x8fal\xc5\xa1om albume s n\xc3\xa1zvom My God-Given Right. Album vy\xc5\xa1iel v roku 2015. Skupina okomentovala jeho obsah takto:_NEWLINE_"Nechceli sme, aby tridsiate v\xc3\xbdro\xc4\x8die od zalo\xc5\xbeenia Helloweenu sprev\xc3\xa1dzal depres\xc3\xadvny album. V\xc3\xa4\xc4\x8d\xc5\xa1ina piesn\xc3\xad na albume je "Happy, happy Helloween", no album obsahuje aj zop\xc3\xa1r seri\xc3\xb3znej\xc5\xa1\xc3\xadch k\xc3\xbaskov."_NEWLINE_Album My God-Given Right z\xc3\xadskal zlat\xc3\xa9 ocenenie v \xc4\x8cesku._NEWLINE_Po albume skupina vydala knihu s n\xc3\xa1zvom Hellbook, v ktorej je op\xc3\xadsan\xc3\xa1 cel\xc3\xa1 hist\xc3\xb3ria skupiny vr\xc3\xa1tane pravdy o odchode Kai-a Hansena a Michaela Kiskeho.\n_START_SECTION_\nPumpkins United World-Tour (2017\xc2\xa0\xe2\x80\x93\xc2\xa02018)\n_START_PARAGRAPH_\nV novembri roku 2016 skupina na svojej Facebook str\xc3\xa1nke a ofici\xc3\xa1lnej webstr\xc3\xa1nke ozn\xc3\xa1mila, \xc5\xbee sa vyd\xc3\xa1vaj\xc3\xba na ve\xc4\xbemi \xc5\xa1peci\xc3\xa1lne turn\xc3\xa9, po\xc4\x8das ktor\xc3\xa9ho sa k skupine op\xc3\xa4\xc5\xa5 pridaj\xc3\xba Michael Kiske a Kai Hansen. U fan\xc3\xba\xc5\xa1ikov t\xc3\xa1to spr\xc3\xa1va spustila nezastavite\xc4\xben\xc3\xba vlnu senz\xc3\xa1cie. Na Slovensku vyst\xc3\xbapila t\xc3\xa1to zostava 26. novembra 2017 v Aegon Ar\xc3\xa9ne v Bratislave a 10. Augusta 2018 v Snine na Rocku pod kame\xc5\x88om.'